《昌甫有诗学长句次韵以柬处晦且当应举》
宋代·韩淲

章泉老子之诗学，笔自峥嵘心自泊。暮春静把一杯看，纵有世情无处著。

三传且莫束高阁，待子龙津名一跃。收回旧话再商量，沈谢应刘都扫却。

蚕叶人家采摘忙，麦将秋矣水浮秧。平田冷漠吹朝雨，侧径深微过夕阳。

残酒馀香愁梦枕，断篇遗简苦吟囊。莺啼燕语春归也，不道高斋口自芳。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。